次韵錢大尹公庭種菊
作者：張耒
朝代：宋

paragraphs: 人才困齊量，能尺不能咫。
誰知錢京兆，獄訟間書史。
平明吏擁堂，過午掃階戺。
風威變姦傲，應若度淮枳。
清秋動高興，庭菊粲可喜。
栽培豈無情，收拾自棄委。
客來擷芳秀，歲晏聊爾耳。
新凉一尊酒，九日意在彼。
平生經濟手，張趙一泥滓。
何必餐落英，離憂對蘭芷。